

**Seniorrådet i Nyborg Kommune**

Formand for Seniorrådet:   
Anne Lerche Nordlund

Telefon: 5325 2133

E-mail: annno@nyborg.dk

21-08-2025

**Høringssvar vedr. Seniorboligfællesskabet Færgelejet**

Seniorrådet har på sit møde den 18. august 2025 drøftet henvendelsen fra Færgelejet om ændrede visitationsregler, hvor seniorboligfællesskabet ønsker en lavere gennemsnitsalder i deres fællesskab.

Overordnet set forstår Seniorrådet godt boligfællesskabets intentioner, men vi kan ikke forstå, at man i dagens Danmark kan fremsætte ønsker, der i den grad er i strid med den samfunds-udvikling, der er i gang. Det juridiske grundlag for ændringerne er på plads, men etiske og moralske hensyn må ikke tilsidesættes. I den aktuelle debat kaldes denne slags initiativer ligefrem for aldersdiskrimination.

Seniorrådet opfordrer derfor Nyborg Byråd til ikke at imødekomme boligfællesskabets ønsker, hvilket vi uddyber nedenfor.

*Boligsituationen for ældre i Nyborg*

Seniorrådet har tidligere i år lavet en analyse af boligsituationen for ældre borgere i Nyborg, en analyse der er drøftet med Ældreudvalget. De pejlemærker, der kan udledes af analysen, er blandt andet følgende :

* der mangler boliger til ældre, specielt er behovet for ældreboliger langt større end udbuddet
* ældre kan ikke komme ind i mange seniorboligfællesskaber grundet alderskriterier, der favoriserer ”de unge” ældre
* hvis kommunen fremover giver anlægstilskud til almene boligfællesskaber, bør Nyborg Byråd være opmærksom på, at brede grupper af ældre kan komme ind (kommunen kan som udgangspunkt ikke blande sig i privat finansierede boligfællesskaber)

*Det stigende antal ældre borgere*

Der bliver flere og flere seniorer i vores kommune, og det kalder på nye måder at tænke på, såvel ved nybyggeri som ved udnyttelsen af de eksisterende tilbud.  
Samtidig er argumentet fra Færgelejet om generelt ressourcesvage ældre over 75 langt fra den virkelighed, vi lever i. Mange ældre over 70 år er fortsat erhvervsaktive eller f.eks. meget aktive med frivilligt arbejde (f.eks. er 60 % af Ældre Sagens aktive frivillige fyldt 75).   
Seniorrådet forstår heller ikke, at Færgelejet ignorerer det faktum, at folkepensionsalderen nu er 67 og stigende, det er der jo en rationel forklaring på – nemlig at vi ældre ikke kun bliver flere, men også sundere i flere år.

*Boligfællesskabet*

Færgelejet er et boligfællesskab med fokus på fællesskabet, noget der tiltaler mange ældre borgere i takt med, at deres nuværende boligløsning evt. skal ændres. Det synes Seniorrådet er meget fint, også med henvisning til de store udfordringer med ensomhed, som vi samfundsmæssigt står over for. Der bruges mange resurser på at finde ud af, hvordan man får ensomme ind i fællesskaber. Et boligfællesskab bør kunne rumme, at der er medlemmer der, i takt med alderen, ikke har samme kompetencer som tidligere i livet – fællesskabet bør så gå ind og kompensere.

Seniorrådet mener derfor, at fællesskabet sagtens kan fastholdes og udvikles uden specielt fokus på, at det skal være et arbejdsfællesskab.  
Argumentet om, at fællesskabet kan spare beboerne for udgifter er givetvis rigtigt, men det kan ikke være målsætningen. Som andre ældre borgere, kan også beboere i et boligfællesskab vælge at betale for ydelser, de ikke selv kan overkomme mere.

*En lille kommentar til ønsket om maksimum gennemsnitsalder på 75.*

Det foreslåede kriterie om en maksimum gennemsnitsalder vil nemt kunne betyde, at om 7-8 år vil hovedparten af nuværende beboere stadig bo i Færgelejet. Så vil vi måske se, at man vil optage borgere under 50 for at komme ned på det ønskede gennemsnit. Det virker besynderligt netop i ånd og tanke med et boligfællesskab.

På seniorrådets vegne

Venlig hilsen

|  |  |
| --- | --- |
| Anne Lerche Nordlund  Formand for Seniorrådet |  |